B4-0455/99

Päätöslauselma kolmansien maiden harjoittamasta tekstiilialan polkumyynnistä

Euroopan parlamentti, joka

A. ottaa huomioon, että tekstiili- ja vaatetusteollisuus on EU:n tärkeimpiä teollisuudenaloja ja se työllistää noin 2,3 miljoonaa henkilöä ja sen liikevaihto on 189 miljardia euroa,

B. ottaa huomioon, että globalisaatio aiheuttaa tekstiili- ja vaatetusteollisuudelle haasteita ja että viimeisten kymmenen vuoden aikana alalla on selvästi ollut mahdollisuuksia innovaatioihin ja pyrkimyksiä uudenaikaistua parantamalla tuottavuutta samaan tahtiin muiden teollisuudenalojen kanssa,

C. ottaa huomioon, että eri puolilla maailmaa vallitsevan talouskriisin vuoksi tällä alalla joudutaan toimimaan epäoikeudenmukaisten kaupan edellytysten vallitessa ja että tekstiili- ja vaatetusteollisuuden on Euroopan markkinoilla kilpailtava vilpillisen tuonnin kanssa ja kolmansien maiden markkinoilla valtavien tulliesteiden ja kaupan teknisten esteiden kanssa,

D. ottaa huomioon, että Uruguayn kierroksella annettujen sitoumusten täytäntöönpano ei ole johtanut tasapuolisiin markkinoille pääsyn ehtoihin; ottaa huomioon, että tullien vähentämistä koskevia sitoumuksia ei ole noudatettu, mutta kaupan tekniset esteet sen sijaan ovat lisääntyneet; katsoo erityisesti, että toisin kuin alunperin arveltiin, tekstiili- ja vaatetusteollisuuden tuotteiden asteittainen liittäminen uudelleen GATT:n sääntelyn piiriin ei ole johtanut niiden liiallisten esteiden poistamiseen, jotka vaikeuttavat pääsyä kolmansien maiden markkinoille,

E. katsoo, että ilmoitus uuden monenvälisen neuvottelukierroksen käynnistämisestä herättää kysymyksen, kuinka järkevää on jatkaa kahdenvälisiä neuvotteluja ennen kuin on luotu uudet monenväliset puitteet,

F. katsoo, että näin ollen on välttämätöntä varmistaa tekstiili- ja vaatetusteollisuudelle oikeudenmukaisemmat ja kohtuullisemmat kaupan edellytykset ja että tämä huoli on otettu huomioon Bangemannin tekstiili- ja vaatetusteollisuutta koskevassa aloitteessa, jonka tuloksena julkaistaan piakkoin toimintasuunnitelma,

G. katsoo, että viimeaikaisten kehityssuuntien, joihin kuuluu esimerkiksi tiettyjen tuotteiden tuonnin lisääntyminen tietyistä kolmansista maista markkinoiden periaatteiden vastaisesti, yhteisön on yhä tärkeämpää harjoittaa johdonmukaista tekstiili- ja vaatetusteollisuuteen kohdistuvaa kauppapolitiikkaa;

Euroopan parlamentti, joka

1. Vaatii uutta WTO:n neuvottelukierrosta silmällä pitäen, että komissio ja jäsenvaltiot varmistavat, että edellisellä kierroksella annettuja sitoumuksia - tullien ja kaupan teknisten esteiden vähentämistä, tukia koskevia sopimuksia ja henkistä omaisuutta koskevia sopimuksia - noudatetaan täysimääräisesti;

2. Kehottaa arvioimaan WTO:n valvonnassa ja tiiviissä yhteistyössä komission kanssa tekstiili- ja vaatetusteollisuuden edellytyksiä päästä kolmansien maiden markkinoille;

3. Vaatii, että uuden WTO:n neuvottelukierroksen puitteissa tullit yhtenäistetään EU:ssa käytetylle tasolle ja että tullien lähentämistä ja markkinoille pääsyä koskevat sitoumukset olisivat vastavuoroisia;

4. Kehottaa komissiota arvioimaan uudelleen EU:n etuuskohteluun oikeuttavien sopimusten ja kauppasopimusten johdonmukaisuutta ja mukauttamaan tarvittaessa neuvotteluaikatauluaan monenvälisten määräaikojen mukaan;

5. Kehottaa komissiota käyttämään hyväkseen kaupan suojauksen välineitä estääkseen epäoikeudenmukaisten kaupan edellytysten mukaisen tuonnin lisääntymisen;

6. Kehottaa puhemiestään välittämään tämän päätöslauselman komissiolle ja neuvostolle.